Illum il-Kummissjoni qed tissokta timplimenta l-Aġenda Ewropea dwar is-Sigurtà billi tippreżenta aktar passi biex tappoġġa lill-Istati Membri fil-prevenzjoni u fil-ġlieda kontra r-radikalizzazzjoni vjolenti li twassal għat-terroriżmu. L-Istati Membri u l-atturi fil-livell lokali, reġjonali u nazzjonali huma responsabbli qabelxejn biex jindirizzaw ir-radikalizzazzjoni vjolenti li twassal għat-terroriżmu. Iżda bħat-terroriżmu, ir-radikalizzazzjoni m'għandhiex fruntieri. Dan ħareġ fid-dieher fl-avvenimenti li wasslu għall-attakki ta' Pariġi u Brussell. Għal din ir-raġuni, illum il-Kummissjoni qed tgħin lill-Istati Membri fl-isforzi tagħhom f’diversi oqsma ta’ politika billi tistabbilixxi ġabra ta’ inizjattivi li jippromwovu l-edukazzjoni inklużiva u l-valuri komuni u jitħabtu kontra l-propaganda estremista fuq l-internet u r-radikalizzazzjoni fil-ħabsijiet. L-Ewwel Viċi President tal-Kummissjoni Frans Timmermans qal: "L-attakki terroristiċi li ġraw dan l-aħħar urew kif xi żgħażagħ Ewropej inqabdu fin-nasba ta' ideoloġija li tgħożż il-mewt u l-qerda, ħallew lill-familja tagħhom u lil ħbiebhom, u ħaduha kontra s-soċjetajiet tagħhom. Din il-fatt isejjaħ lis-soċjetà kollha kemm hi biex twieġeb billi tippreveni r-radikalizzazzjoni u sseddaq ir-rabtiet li jgħaqqduna. Kull meta tista', l-UE għandha tgħin." Illum il-Kummissjoni qed tisħaq fuq seba’ oqsma speċifiċi li jeħtieġu koperazzjoni fil-livell tal-UE biex din tkun tista' tissarraf f'valur miżjud: Il-kuntest Sal-lum hu stmat li hemm madwar 4,000 ċittadin tal-UE li ngħaqdu mal-organizzazzjonijiet terroristiċi fil-pajjiżi li qed iġarrbu l-kunflitti bħalma huma s-Sirja u l-Iraq. Il-maġġoranza tat-terroristi suspettati li kienu involuti fl-aħħar attakki ħorox fl-UE huma ċittadini Ewropej li twieldu u kibru fis-soċjetajiet tagħna. L-UE qed tkompli ssaħħaħ l-approċċ tas-sigurtà tagħha għal din il-problema billi żżid il-qsim tal-informazzjoni fil-bażijiet tad-dejta dwar is-sigurtà, il-fruntieri u l-migrazzjoni u billi ssaħħaħ il-Europol u ċ-Ċentru Ewropew għall-Ġlieda Kontra t-Terroriżmu tagħha. L-UE ilha aktar minn għaxar snin twieżen lill-Istati Membri biex jiġġieldu kontra r-radikalizzazzjoni. L-Unjoni Ewropea qed taħdem biex lill-Istati Membri tgħinhom iwieġbu bil-qawwa għall-estremiżmu vjolenti billi tissaħħaħ il-koperazzjoni f'oqsma bħalma huma l-edukazzjoni u toktor ir-reżiljenza tas-soċjetajiet tagħna.Sa mill-2005, l-isforzi kontra r-radikalizzazzjoni kienet tmexxihom l-Istrateġija tal-Unjoni Ewropea Kontra r-Radikalizzazzjoni u r-Reklutaġġ. L-Aġenda Ewropea dwar is-Sigurtà li adottat il-Kummissjoni Ewropea fit-28 ta' April 2015 tistabbilixxi l-azzjonijiet ewlenin biex tiżgura rispons effettiv tal-UE għat-theddidiet tat-terroriżmu u tas-sigurtà fl-UE mill-2015 sal-2020. Fl-1 ta’ Ottubru 2015, il-Kummissjoni ssoktat ittejjeb in-Netwerk tal-UE ta’ Sensibilizzazzjoni dwar ir-Radikalizzazzjoni (ir-RAN) bit-tnedija ta' Ċentru ta' Eċċellenza tar-RAN. F’Ottubru tal-2015, il-Kummissjoni organizzat laqgħa ta' livell għoli mal-Ministri tal-Ġustizzja biex tiddiskuti r-rispons tal-ġustizzja kriminali għar-radikalizzazzjoni u waslet għall-Konklużjonijiet tal-Kunsill li jsejħu għal skambju tal-aqwa prattiki dwar il-programmi tad-deradikalizzazzjoni fil-ħabs u tar-riabilitazzjoni, taħriġ u finanzjament. Barra minn hekk, fis-17 ta’ Marzu 2015, wara l-attakki terroristiċi ta’ Pariġi u Copenhagen, il-Kummissjoni u l-Ministri tal-Edukazzjoni tal-UE ffirmaw "Id-Dikjarazzjoni ta’ Pariġi" dwar il-promozzjoni taċ-ċittadinanza u l-valuri komuni. Għal aktar tagħrif: Komunikazzjoni dwar l-antiradikalizzazzjoni MEMO/16/2179 #PreventExtremism